Document ID: 31997D0178

Odločba Komisije
z dne 10. februarja 1997
o opredelitvi načina prehoda z Evropskega sistema nacionalnih in regionalnih računov v Skupnosti (ESR 95) na Evropski sistem integriranih ekonomskih računov (ESR, druga izdaja)
(Besedilo velja za EGP)
(97/178/ES, Euratom)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju člena 8(3) Uredbe Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti [1] ter člena 6 Direktive Sveta 89/130/EGS, Euratom z dne 13. februarja 1989 o usklajevanju načinov za obračunavanje bruto nacionalnega proizvoda po tržnih cenah [2],
ker Komisija pričakuje, da bodo pridržki glede ocen BNP držav članic odpravljeni do 31. decembra 1998;
ker se rezultati, ki so posledica uporabe ESR 95, in rezultati, ki so posledica uporabe ESR, druga izdaja, med seboj razlikujejo;
ker je treba za uporabo člena 8(1) in (2) Uredbe (ES) št. 2223/96 o ESR 95 najpozneje do decembra 1996 opredeliti razlike v opredelitvah med ESR 95 in ESR, druga izdaja, ter ovrednotiti njihov vpliv, zato da bi lahko iz podatkov za BDP in BNP po ESR 95 pridobili podatke za BDP in BNP po ESR, druga izdaja;
ker bo Komisija v skladu s členom 8 Uredbe (ES) št. 2223/96 sprejela ukrepe za spremembo Priloge k tej odločbi, če bodo po sprejetju te odločbe ugotovljene nadaljnje razlike med ESR, druga izdaja, in ESR 95, ki bi vplivale na BDP ali BNP;
ker člen 19 Uredbe Sveta (EGS, Euratom) št. 1552/89 z dne 29. maja 1989 o izvajanju Sklepa 88/376/EGS, Euratom o sistemu lastnih virov Skupnosti [3] predvideva, da Komisija skupaj z zadevno državo članico vsako leto preuči agregate, zagotovljene za namene lastnih virov, zlasti v primerih, ki jih uradno sporoči Odbor BNP;
ker se ukrepi, predvideni v tej odločbi, uporabijo ob upoštevanju načela stroškovne učinkovitosti in pod pogojem, da zagotavljajo dobro kakovost ocen BDP in BNP;
ker so ukrepi, predvideni v tej odločbi, v skladu z mnenjem odbora, ustanovljenega s členom 6 Direktive 89/130/EGS, Euratom,
SPREJELA NASLEDNJO ODLOČBO:
Člen 1
Razlike v opredelitvah med ESR, druga izdaja, in ESR 95, ki jih je ugotovil in odobril Odbor BNP pred 31. decembrom 1996 ter vplivajo na BDP in BNP, so naštete v Prilogi. Države članice ovrednotijo in dokumentirajo vsako od teh razlik v opredelitvah, pri čemer uporabljajo načelo iz člena 2. Komisiji posredujejo potrebne informacije in razlage glede vsake od razlik v skladu s členom 5 Direktive 89/130/EGS, Euratom.
Člen 2
Podatki o BNP na podlagi ESR, druga izdaja, ki se pošiljajo v skladu z Direktivo 89/130/EGS, Euratom, in podatki BDP, ki se posredujejo v skladu z Uredbo Sveta (ES) 3605/93 z dne 22. novembra 1993 o uporabi Protokola v zvezi s postopkom čezmernega primanjkljaja, ki je priloga k Pogodbi o ustanovitvi Evropske skupnosti [4], so pridobljeni iz podatkov na podlagi ESR 95, ki jih države članice pošiljajo v skladu s členom 7(1) Uredbe (ES) št. 2223/96, pri čemer so ti slednji podatki prilagojeni tako, da se upošteva vpliv razlik v opredelitvah med ESR, druga izdaja, in ESR 95, kakor so navedene v členu 1.
To načelo je mogoče povzeti v naslednjih enačbah:
(a) podatki o BDP na podlagi ESR, druga izdaja
= podatki o BDP na podlagi ESR 95
- vsota zneskov za razlike v definicijah med ESR 95 in ESR, druga izdaja, kakor so navedene v členu 1;
(b) podatki o BNP na podlagi ESR, druga izdaja
= podatki o BNP na podlagi ESR 95
- vsota zneskov za razlike v opredelitvah med ESR 95 in ESR, druga izdaja, kakor so navedene v členu 1.
Člen 3
1. Določbe členov 1 in 2 te odločbe se uporabljajo za:
(a) podatke o BNP za leto 1998 in naslednja leta, ki se posredujejo v skladu z Direktivo 89/130/ES, Euratom, dokler velja Sklep Sveta 94/728/ES, Euratom z dne 31. oktobra 1994 o sistemu lastnih virov Evropskih skupnosti [5];
(b) podatke o BDP za leto 1998, ki se posredujejo za namene Uredbe (ES) 3605/93.
Te določbe se lahko uporabljajo tudi za:
(c) podatke o BNP in BDP za leta od 1995 do 1997, ki jih države članice lahko posredujejo na podlagi ESR 95 za namene direktive in uredbe iz odstavka 1(a) in (b).
2. Če se posredujejo podatki po 1(c), države članice na zahtevo Komisije sporočijo zneske, ki izhajajo iz razlik v opredelitvah med ESR, druga izdaja, in ESR 95.
Člen 4
Če Sklep 94/728/ES, Euratom, ostane v veljavi po 31. decembru 1999, Komisija preuči to odločbo in po potrebi sprejme ustrezne ukrepe.
Člen 5
Ta odločba je naslovljena na države članice.
V Bruslju, 10. februarja 1997

Labels: 2
15
19